เอ็มสเฟียร์

เอ็มสเฟียร์ (, เขียนในรูปแบบ EMSPHERE) เป็นโครงการพัฒนาพื้นที่เชิงพาณิชยกรรมแบบผสมแห่งที่ 3 ในกลุ่มโครงการ ดิ เอ็มดิสทริค บริหารงานโดยกลุ่มเดอะมอลล์ โดยเน้นกลุ่มลูกค้าคนรุ่นใหม่ที่มีกำลังซื้อสูง โดยเริ่มเปิดให้บริการบางส่วนเมื่อวันที่ 1 ธันวาคม พ.ศ. 2566 และในส่วนของยูโอบีไลฟ์ได้เปิดให้บริการเมื่อวันที่ 11 กุมภาพันธ์ พ.ศ. 2567

 ประวัติ

เอ็มสเฟียร์ เป็นโครงการพัฒนาพื้นที่พาณิชยกรรมแบบผสมแห่งที่ 3 ในกลุ่มโครงการ ดิ เอ็มดิสทริค ซึ่งบริหารงานโดย บริษัท ซิตี้มอลล์ กรุ๊ป จำกัด ในกลุ่มเดอะมอลล์ สร้างบนที่ดินขนาดประมาณ 50 ไร่ ซึ่งเดิมเป็นโรงภาพยนตร์วอชิงตัน และวอชิงตันสแควร์ รวมไปถึงเคยเป็นโรงงานของบริษัทในเครือเจริญโภคภัณฑ์อาหาร ซึ่งตั้งอยู่ริมถนนสุขุมวิท ติดกับแยกตัดซอยสุขุมวิท 31 (สวัสดี) ในพื้นที่แขวงคลองตัน เขตคลองเตย กรุงเทพมหานคร

กลุ่มเดอะมอลล์เริ่มมีการรื้อถอนสิ่งก่อสร้างเดิมในปี พ.ศ. 2556 ปีต่อมาได้มีการเปิดตัวโครงการครั้งแรกที่งาน "ดิ โอเวนเชอร์ ทู เดอะ นิว เอรา ออฟ เดอะมอลล์ กรุ๊ป" เมื่อวันที่ 7 พฤษภาคม พ.ศ. 2557 ณ ไบเทค บางนา โดยหลังจากงานเปิดตัวดังกล่าว กลุ่มเดอะมอลล์ได้นำพื้นที่ให้เช่าเป็นตลาด "อาร์ตบ็อกซ์ แอท ดิ เอ็มดิสทริค", สวนสนุก "ไดโนซอร์ แพลนเน็ต" และภัตตาคารลอยฟ้า "ดินเนอร์ อิน เดอะ สกาย ไทยแลนด์" ตามลำดับ

เมื่อสวนสนุกหมดสัญญาเช่า กลุ่มเดอะมอลล์จึงเริ่มการก่อสร้างเอ็มสเฟียร์ ต่อมาได้มีงานเปิดตัวครั้งที่สองในงาน "ดิ เอ็มดิสทริค, เดอะ พัลส์ ออฟ แบงค็อก" ในวันที่ 5 ตุลาคม พ.ศ. 2565 ณ ห้องเพลนนารีฮอลล์ ศูนย์การประชุมแห่งชาติสิริกิติ์ และเริ่มเปิดให้บริการเมื่อวันที่ 1 ธันวาคม พ.ศ. 2566

 การจัดสรรพื้นที่
เอ็มสเฟียร์ มีพื้นที่รวม 200,000 ตารางเมตร ใช้งบประมาณ 20,000 ล้านบาท ออกแบบโดยใช้แนวคิด "ธุรกิจค้าปลีกแห่งอนาคต" โดยมีเป้าหมายเน้นกลุ่มลูกค้าที่มีกำลังซื้อสูงเช่นเดียวกับเอ็มโพเรียมและเอ็มควอเทียร์ แต่จะให้ความสำคัญกับคนรุ่นใหม่มากกว่าสองศูนย์การค้าข้างต้น ตัวอาคารถูกออกแบบให้มีลักษณะแนวลอฟต์ เน้นปูนเปลือย ไม่มีฝ้าเพดาน เปลือยให้เห็นถึงงานระบบทั้งหมดของอาคาร ซึ่งเป็นความตั้งใจของ ดวงฤทธิ์ บุนนาค ที่ต้องการให้แต่ละร้านค้าเช่าสามารถตกแต่งภายในได้อย่างเต็มที่โดยไม่มีข้อจำกัดใด ๆ ภายในเอ็มสเฟียร์ ประกอบด้วยอาคารจำนวนสองหลังเชื่อมต่อกัน ประกอบด้วย อาคารคอมเพล็กซ์ ความสูง 12 ชั้น (รวม 2 ชั้นใต้ดิน) และเอ็มทาวเวอร์ ความสูง 24 ชั้น (รวม 2 ชั้นใต้ดิน) โดยมีพื้นที่สำคัญ อาทิ

 เอ็ม มาร์เก็ต เป็นที่ตั้งของ กูร์เมต์ มาร์เก็ต รวมถึงร้านอาหาร และแหล่งแฮงก์เอาท์ ซึ่งส่วนหนึ่งเป็นร้านที่เปิดทำการตลอด 24 ชั่วโมง

 เอ็ม ลิฟวิ่ง วิธ อิเกีย เป็นอิเกียในรูปแบบซิตีสโตร์แห่งแรกในเอเชียตะวันออกเฉียงใต้ พื้นที่ 12,000 ตารางเมตร พร้อมร้านอาหารสวีเดนที่เปิดรับทิวทัศน์ของอุทยานเบญจสิริ

 เอ็ม วันเดอร์ เป็นพื้นที่กึ่งเปิดโล่ง ประกอบด้วย ร้านอาหารประเภทผับ บาร์ สถานบันเทิง และสเฟียร์ ฮอลล์

 เอ็ม เอ็นเทอร์เทนเมนต์ วิธ ยูโอบีไลฟ์ เป็นโรงมหรสพและโถงกิจกรรมอเนกประสงค์ ความจุ 6,000 ที่นั่ง ซึ่งร่วมมือกับเออีจี กรุ๊ป และธนาคารยูโอบี ประเทศไทย

 เอ็ม ทาวเวอร์ เป็นอาคารอเนกประสงค์ที่ใช้งานรูปแบบประสมความสูง 12 ชั้น แบ่งเป็น
 เอ็ม กลาส พื้นที่จัดกิจกรรมภายในอาคารเอ็ม ทาวเวอร์ ที่เปิดรับทิวทัศน์ของอุทยานเบญจสิริ โดยพื้นที่ดังกล่าวได้ใช้จัดพิธีเปิดโครงการและเฉลิมฉลองดิ เอ็มดิสทริค เป็นงานแรก
 ไทรบ์ สกาย บีช คลับ ร้านอาหารกึ่งผับที่มีจุดเด่นเป็นชายหาดลอยฟ้า 
 รีเทลทาวเวอร์ เป็นพื้นที่ขายให้เช่าตั้งแต่ชั้น 1-2, 4, และ 6-10 ส่วนใหญ่เป็นที่ตั้งของสถาบันความงาม สถาบันการเงิน และสถานออกกำลังกายคิวบิกฟิตเนส โดยก่อนหน้าที่พื้นที่บางส่วนของพื้นที่ขายได้นำมาใช้ประโยชน์เป็นพื้นที่จัดนิทรรศการ และชั้น 3 ของอาคารถูกรวบเป็นส่วนหนึ่งของสโตร์อิเกีย สุขุมวิท โดยใช้ประโยชน์เป็นที่ตั้งของร้านอาหารและภัตตาคารสวีเดน ซึ่งเป็นพื้นที่เดียวของสโตร์ที่สามารถเข้าใช้บริการได้จากการเข้าพื้นที่ผ่านอาคารเอ็ม ทาวเวอร์โดยไม่ผ่านตัวสโตร์หลัก แต่ได้เฉพาะขาเข้าเพียงขาเดียว
 เอ็มสกาย พื้นที่จัดกิจกรรมอีกแห่งหนึ่งภายในอาคารเอ็ม ทาวเวอร์ ชั้น 11-12

 พาว ยาร์ด สวนสาธารณะขนาดเล็กสำหรับสัตว์เลี้ยง เชื่อมต่อกับอาคารเอ็ม ทาวเวอร์, อุทยานเบญจสิริ และโรงแรมแบงค็อก แมริออท มาร์คีส์ ควีนส์ปาร์ค

โดยโครงการมีทางเชื่อมไปยัง เอ็มโพเรียม, เอ็มควอเทียร์ และ สถานีพร้อมพงษ์ อีกทั้งยังมีบริการรถรับ-ส่ง ไปยังย่านทองหล่ออีกด้วย

 พื้นที่ในอนาคต 
ในอนาคต เอ็มสเฟียร์ ยังมีพื้นที่ส่วนขยายอีก 2 จุด ดังต่อไปนี้
 โรงแรมคอนราด กรุงเทพ สุขุมวิท ควีนส์ปาร์ค โรงแรมในกลุ่มความร่วมมือกับกลุ่มเบญจสิริอัลไลแอนซ์
 อาคารโรงแรม โรงแรมที่กลุ่มเดอะมอลล์บริหารเอง ตั้งอยู่ในซอยสุขุมวิท 24 ด้านหลังอาคารวันฟีนิกซ์สแควร์ (โรงแรมฮอลิเดย์อินน์ กรุงเทพ สุขุมวิท 24)

 การเดินทาง
 รถไฟฟ้าบีทีเอส สายสุขุมวิท สถานีพร้อมพงษ์ (มีทางเชื่อมมายังอาคารศูนย์การค้า)
 รถโดยสารประจำทางสาย 2, 25, 38, 40, 48, 508, 511

รางวัลที่ได้รับ
 พร็อพเพอร์ตี้กูรู ไทยแลนด์ พร็อพเพอร์ตี้ อวอดส์ 2023 สาขาการพัฒนาธุรกิจค้าปลีกยอดเยี่ยม

 ดูเพิ่ม 

 ดิ เอ็มดิสทริค
 เอ็มโพเรียม
 เอ็มควอเทียร์

 อ้างอิง 

 แหล่งข้อมูลอื่น 

 ยูโอบี ไลฟ์

หมวดหมู่:ศูนย์การค้าที่ก่อตั้งในปี พ.ศ. 2566
หมวดหมู่:ก่อตั้งในกรุงเทพมหานครในปี พ.ศ. 2566
หมวดหมู่:ศูนย์การค้าในเขตคลองเตย
หมวดหมู่:เดอะ ดิสทริกต์ เอ็ม